รัฐมนตรีประจำสำนักนายกรัฐมนตรี เตรียมหารือ วิปรัฐบาล วิปฝ่ายค้าน จันทร์ที่ 2 ก.ย.นี้ เพื่อกำหนดวัน ช่วงเวลา และแนวทางการตอบกระทู้และญัตติอภิปราย
นายเทวัญ ลิปตพัลลภ รัฐมนตรีประจำสำนักนายกรัฐมนตรี เปิดเผย ภายหลังคณะรัฐมนตรีมีมติให้ตนเอง เป็นผู้ประสานงานกับวิปรัฐบาลและรัฐสภาแล้วนั้น ว่า ได้นัดหารือวิปรัฐบาล วิปฝ่ายค้าน และรัฐสภา ในวันจันทร์ที่ 2 กันยายนนี้ ที่อาคารรัฐสภาเกียกกาย ถึงแนวทางการตอบกระทู้ถามสดและญัตติการอภิปรายทั่วไป โดยไม่ลงมติ ตามมาตรา 152 เนื่องจาก ช่วง 1 เดือนที่ผ่านมา มีข้อขัดข้องในเรื่องของการตั้งกระทู้ถามสด ซึ่งยืนยันรัฐบาลมีความตั้งใจจะตอบและให้ความร่วมมือกับสภา แต่การแจ้งกระชั้นชิดเกินไป เพราะบางครั้งมีภารกิจที่กำหนดล่วงหน้าไว้แล้ว        ทั้งนี้จะมีการให้แจ้งล่วงหน้า อย่างน้อย 1 วัน ของการตอบกระทู้สดหรือไม่ ก็ยังต้องหารือ กับทุกฝ่ายในวันจันทร์นี้ ขณะเดียวกันรัฐบาลยังไม่ได้กำหนดวันเวลา ภายหลังบรรจุญัตติอภิปรายทั่วไป โดยไม่ลงมติ ตามมาตรา 152 กรณีกล่าวคำถวายสัตย์ไม่ครบถ้วนของ นายกฯ แต่อย่างใด โดยจะมีการหารือ ในวันจันทร์ที่ 2 กันยายนนี้ เช่นกัน